Broj: 711-I-1247-P-153/21-02-19

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Kristine Kožar Perez, voditeljice Odsjeka za proračun, financije i gospodarstvo Grada Ozlja,** na 134. sjednici, održanoj 9. srpnja 2021.g., daje sljedeće

**OČITOVANJE**

**Privremeni zamjenici u jedinicama lokalne samouprave iz članka 43.a Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) ne smatraju se dužnosnicima u smislu članka 3. ZSSI-a.**

 Obrazloženje

Zahtjev za očitovanjem podnijela je Kristina Kožar Perez, voditeljica Odsjeka za proračun, financije i gospodarstvo Grada Ozlja, te je u knjigama ulazne pošte zahtjev zaprimljen pod poslovnim brojem 711-U-3272-P-153/21-01-4 dana 2. srpnja 2021. g., povodom kojeg se vodi predmet broj P-153/21.

U predmetnom zahtjevu podnositeljica navodi kako moli tumačenje smatra li se privremeni zamjenik dužnosnikom budući da je Zakonom o izmjenama i dopunama Zakona o lokalnoj i područnoj (regionalnoj) samoupravi („ Narodne novine“, broj 144/20) propisan institut privremenog zamjenika i jedinicama lokalne samouprave koje nemaju pravo na zamjenike načelnika jer imaju manje od 10.000 stanovnika. Nadalje, podnositeljica moli tumačenje da ukoliko se privremeni zamjenik smatra dužnosnikom u kojem trenutku on to postaje.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno, sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit smatra li se obavljanje određene javne funkcije dužnošću u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 43.a. Zakona o lokalnoj i područnoj (regionalnoj) samoupravi propisano je da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Isto tako propisano je da odluku o imenovanju privremenog zamjenika iz reda članova predstavničkog tijela općinski načelnik, odnosno gradonačelnik može promijeniti tijekom mandata te da zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela iz stavka 1. navedenog članka je privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao onemogućen obavljati svoju dužnost.

Nadalje, u predmetnom članku navodi se i da je privremeni zamjenik ovlašten obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

U konkretnom slučaju, Povjerenstvo ističe kako člankom 3. stavkom 1. ZSSI-a privremeni zamjenici u smislu članka 43.a. Zakona o lokalnoj i područnoj (regionalnoj) samoupravi nisu taksativno navedeni kao dužnosnici sukladno odredbama ZSSI-a. Isto tako, a budući da navedene dužnosnike ne imenuje ili potvrđuje Hrvatski sabor, Vlada Republike Hrvatske ili Predsjednik Republike Hrvatske isti se također ne mogu smatrati dužnosnicima u smislu članka 3. stavka 2. ZSSI-a. Isto tako, Povjerenstvo ističe i kako privremeni zamjenik općinskog načelnika, odnosno gradonačelnika obavlja samo redovite i nužne poslove, a ne cijeli opseg poslova preuzet od izvršnog čelnika.

Slijedom navedenog, Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana